V predchádzajúcom článku sme sa naučili vytvoriť si vlastné dezinfekčné prostriedky doma. Teraz sa pozrime spolu na našu domácnosť. Čo všetko treba pravidelne dezinfikovať? Ako zabrániť premnoženiu mikroorganizmov v našom dome? Na čo netreba pri upratovaní zabudnúť?
KUCHYŇA
Kuchyňa je vhodné prostredie pre výskyt rôznych druhov mikroorganizmov. Dochádza tu k príprave jedál, čerstvé potraviny sa miešajú s trvanlivými a treba dbať na čistotu. Preto nezabudnite pravidelne čistiť a dezinfikovať všetky povrchy, kľučky na dverách, na kuchynskej linke ale aj chladničke či mrazničke.
KÚPEĽŇA
Rovnako ako všetky ostatné izby, treba dbať o dôkladné a pravidelné čistenie aj kúpeľne. Síce niektoré veci môžu byť menej príjemné, netreba sa vyhýbať veľmi dôkladnému čisteniu celej toalety, dosky, odpadkového koša a prostredia okolo toho. Nezabúdajte ani na vodný kameň a baktérie, ktoré v molekulách vody môžu prebývať.
SPÁLŇA
Jedno z najobľúbenejších miest v našej domácnosti si zaslúži aj pozornosť pri upratovaní. Je potrebné pravidelne a dôkladne prať obliečky na vysokej teplote. Najlepšie aj s pridaním dezinfikátora bielizne.
OBÝVAČKA
Vyčistite všetky úchytky, povrchy ale aj okná, dekorácie a spotrebiče. Napríklad na TV sa môže usádzať okrem prachu aj množstvo ďalších iných nečistôt. Raz za čas je vhodné vytepovať koberce a nechať dôkladne vyčistiť gauč.
ELEKTRONIKA
Na elektronike sa nachádza nespočetné množstvo rôznych baktérií. Predstavte si, kedy a ako často chytáte do ruky mobil. Kedy ste si naposledy čistili displej alebo klávesnicu od počítača?
Nezanedbávajte ani elektroniku, ale opatrne. Používajte utierky z mikrovlákna, aby ste nepoškriabali displeje. Čistite výlučne s prostriedkami, ktoré sú určené na čistenie displejov elektroniky alebo alkoholom. Ten sa rýchlo vyparí a nestihne zatiecť na citlivé miesta.
Pravidelne umývajte aj svojho domáceho miláčika. Labky aj srsť. Baktérie a vírusy sa môžu zachytávať aj na tých najmenších miestach. Nepodceňujte situáciu a pravidelne utierajte všetky povrchy v domácnosti a vyhnete sa premnoženým baktériám vo vašom domove.
A nezabudnite na hygienu – pravidelné umývanie rúk a čistý príbytok vás ochránia pred jednotlivými nástrahami. Počas momentálnej situácie si umyte ruky zakaždým, nie len keď prídete z vonku ale aj keď vykladáte napríklad nákup. A radšej ostaňte doma stále, ak môžete.
Ak potrebujete doplniť zásoby čistiacich prostriedkov a v obchode už žiadne neostali, vyrobte si vlastné. V tomto článku sme pre vás pripravili návod ako na to. Pre aktuálne správy o situácii ohľadom epidémie koronavírusu sledujte stránky MZSR.